钦定古今图书集成/明伦汇编/官常典/第433卷 > 唐
## 钦定古今图书集成/明伦汇编/官常典/第433卷 > 唐

唐置十六卫，设上将军、大将军、将军，诸府有中郎将、
都尉，各率其属。又设天下兵马元帅，有“大总管、都统、
招讨”之名，皆掌大征伐，各设僚属有差。

按《唐书百官志》：“左右卫上将军各一人，从二品；大将
军各一人，正三品；将军各二人，从三品。掌宫禁宿卫。
凡五府及外府皆总制焉。凡五府三卫及折冲府骁
骑番上者，受其名簿而配以职。皇帝御正殿，则守诸
门及内厢宿卫仗。非上日，亦将军一人。押仗将军𡙇，
以中郎将代将军，掌贰上将军之事。左右骁卫、左右”
武卫、左右威卫、左右领军、左右金吾、左右监门卫上
将军以下，品同。

〈注〉武德五年，改左右翊卫曰左右卫府，左右骁骑卫曰左右骁骑府，左右屯卫曰左右威卫，左右御卫曰左右领军卫，左右备身府曰左右府，唯左右武卫府、左右监门府、左右候卫仍隋不改。显庆五年，改左右府曰左右千牛府。龙朔二年，左右卫府、骁卫府、武卫府皆省“府”字，改左右威卫曰左右武威卫，左右领军卫曰左右戎卫，左右候卫曰左右金吾卫，左右监门府曰左右监门卫，左右千牛府曰左右奉宸卫，后又曰左右千牛卫。咸亨元年，改左右戎卫曰领军卫。武后光宅元年，改左右骁卫曰左右武威，左右武卫曰左右鹰扬卫，左右威卫曰左右豹韬卫，左右领军卫曰左右玉钤卫。贞元二年，初置十六卫上将军。左右卫有录事一人，府一人，史二人，亭长八人，掌固四人。

长史各一人，从六品上。掌“判诸曹、五府、外府禀禄、卒
伍、军团之名数，器械、车马之多少，小事得专达。每岁
秋，赞大将军考课。”

录事参军事各一人，正八品上。掌受诸曹及五府之
外府事，句稽抄目，印给纸笔。

仓曹参军事各二人，正八品下。掌“五府文官、勋考、假
使、禄俸、公廨、田园、食料、医药、过所。”百仓曹以下同品。

〈注〉有府二人，史四人。兵曹，府四人，史七人。骑曹，府二人，史四人。胄曹，府三人，史三人。武后长安初，改铠曹曰胄曹。中宗即位，复旧。先天元年又曰胄曹。开元初，诸卫司仓、司兵、骑兵参军，改曰仓曹、兵曹、骑曹、胄曹参军事。

兵曹参军事各二人，掌“五府武官宿卫番第，受其名
数，而大将军配焉。”

骑曹参军事各一人，掌外府杂畜，簿帐牧养。凡府马
承直以远近分七番，月一易之，以敕出宫城者给焉。
胄曹参军事各一人，掌兵械、公廨，兴缮、罚谪。大朝会
行从，则受黄质甲、铠、弓矢于卫尉。

奉车都尉，掌驭副车，有其名而无其人，大陈设则它
官摄。驸马都尉无定员，与奉车都尉皆从五品下。司
阶各二人，正六品上；中候各三人，正七品下；司戈各
五人，正八品下；执戟各五人，正九品下；长上各二十
五人，从九品下。

〈注〉武后天授二年，置诸卫司阶、中𠋫、司戈、执戟，谓之“四色官。”

亲卫之府一曰“亲府。”勋卫之府二：一曰勋一府，二曰
“勋二府。”翊卫之府二：一曰翊一府，二曰翊二府。凡五
府，每府中郎将一人，正四品下；左、右郎将一人，正五
品上；亲卫正七品上，勋卫从七品上，翊卫正八品上。
总四千九百六十三人。兵曹参军事各一人，正九品
上；校尉各五人，正六品上；每校尉有旅帅二人，从六
品上。每旅帅各有队正二十人，正七品上；副队正二
十人，正七品下。五府中郎将掌领校尉、旅帅、亲卫、勋
卫之属宿卫者，而总其府事，左右郎将贰焉。番上者，
以名簿上干大将军而配以职。武德、贞观世，重资荫二品、三品子补亲卫、二品曾孙、三品孙、四品子、职事
官五品子、若孙、勋官三品以上有封“及国公子，补勋
卫及率府亲卫；四品孙、五品及上柱国子，补翊卫及
率府勋卫；勋官二品及县男以上、散官五品以上子
若孙，补诸卫及率府翊卫。”王府执仗亲事、执乘亲事，
每月番上者数千人，宿卫向庑及城门，给廪食执扇
三卫三百人，择少壮肩膊齐、仪容整美者，本卫印臂，
送殿中省肄习。仗下每番三卫一人为大仆寺引辂。
其后入官路艰，三卫非权势子弟辄退番。柱国子有
白首不得进者，流外虽鄙，不数年给禄禀，故三卫益
贱，人罕趋之。

〈注〉有录事府一人，史三人。唐亲卫、勋卫置骠骑将军、车骑将军，翊卫置车骑将军。武德七年，改骠骑将军为中郎将，车骑将军皆为郎将，分左右。以亲卫曰“一府”，勋卫、翊卫曰“二府”，谓之“三府卫。”诸卫、翊卫及率府亲、勋卫亦曰“三卫。”永徽三年，避太子讳，改中郎将曰旅贲郎，郎将曰翊军郎，太子废，复旧。

左右骁卫上将军各一人，大将军各一人，将军各二
人，掌同左右卫。凡翊府之翊卫、外府豹骑番上者，分
配之。凡分兵守诸门，在皇城四面，宫城内外，则与左
右卫分知助铺。长史各一人，录事参军事各一人，仓
曹参军事各二人，兵曹参军事各二人，骑曹参军事
各一人，胄曹参军事各一人，左右司阶各二人，左右
中𠋫各三人，左右司戈各五人，左右执戟各五人，左
右翊中郎将府中郎将各一人，左郎将各一人，右郎
将各一人，兵曹参军事各一人，校尉各五人，旅帅各
十人，队正各二十人，副队正各二十人。

〈注〉有录事一人，史二人，亭长一人，掌固四人。仓曹，府二人，史二人。六曹，府三人，史五人。骑曹，府三人，史四人。胄曹，府三人，史三人。左右翊中郎将府，录事一人，府一人，史二人。

左右武卫上将军各一人，大将军各一人，将军各二
人，掌同左右卫。凡翊府之翊卫，外府熊渠番上者分
配之。长史各一人，录事参军事各一人，仓曹参军事
各二人，兵曹参军事各二人，骑曹参军事各一人，胄
曹参军事各一人，左右司阶各二人，左右中𠋫各三
人，左右司戈各五人，左右执戟各五人，长上各二十
五人，左右翊中郎将府官同骁骑。

〈注〉有称长二人，录事一人，史二人，亭长二人，《掌固》四人。仓曹，府二人，史四人。兵曹，府三人，史五人。骑曹，府三人，史四人。胄曹，府三人，史三人。称长，掌唱警，为应跸之节。

左右威卫上将军各一人，大将军各一人，将军各二
人，掌同左右卫。凡翊府之翊卫，外府羽林番上者分
配之。凡分兵主守，则知皇城东面助铺。长史各一人，
录事参军事各一人，仓曹参军事各二人，兵曹参军
事各二人，骑曹参军事各一人，胄曹参军事各一人，
左右司阶各二人，左右中𠋫各三人，左右司戈各五
人，左右执戟各五人，长上各二十五人，左右翊中郎
将府官，同《骁骑》。

〈注〉有录事一人，史二人，亭长二人，《掌固》四人。仓曹，府二人，史四人。兵曹，府三人，史五人。骑曹，府二人，史四人。胄曹，府三人，史三人。

左右领军卫上将军各一人，大将军各一人，将军各
二人，掌同左右卫。凡翊府之翊卫，外府射声番上者
分配之。凡分兵主守，则知皇城西面助铺及京城、苑
城诸门。长史各一人，录事参军事各一人，仓曹参军
事各二人，兵曹参军事各二人，骑曹参军事各一人，
胄曹参军事各一人，左右司阶各二人，左右中𠋫各
三人，左右司戈各五人，左右执戟各五人，长上各二
十五人。左右翊中郎将府官，同骁卫。

〈注〉有录事一人，史二人，亭长二人，《掌固》四人。仓曹，府二人，史四人。兵曹，府三人，史五人。骑曹，府一人，史四人。胄曹，府三人，史三人。

左、右金吾卫上将军各一人，大将军各一人，将军各
二人。掌宫中、京城巡警、烽𠋫、道路水草之宜。凡翊府
之翊卫及外府佽飞、番上皆属焉。师田，则执左右营
之禁。南衙宿卫官将军以下及千牛番上者，皆配以
职。大功役则与御史循行。凡敝幕故毡，以给病坊。
兵曹参军事，掌翊府、外府武官，兼掌猎师。

骑曹参军事“掌外府杂畜簿帐、牧养之事。”

胄曹参军事，掌同左右卫。大朝会行从，给青龙旗䂍，
槊于卫尉。长史各一人，录事参军事各一人，仓曹参
军事各二人，兵曹参军事各二人，骑曹参军事各一
人，胄曹参军事各一人，左右司阶各二人，左右中𠋫
各三人，左右司戈各五人，左右执戟各五人，左右街
使各一人，判官各二人，左右翊中郎将府官，如骁卫。

〈注〉有录事一人，史二人；仓曹，府二人，史四人；兵曹，府三人，史五人；骑曹，府二人，史四人；胄曹，府三人，史三人；左右街典二人；引驾仗三卫六十人，引驾佽飞六十六人，大角手六百人。隋有《察非掾》。至唐

废

左、右翊中郎将府。中郎将掌领府属，督京城左右六
街铺巡警，以果毅二人助巡探。“入阁日，中郎将一人
升殿受状，卫士六百为大角手，六番阅习，吹大角为
昏明之节，诸营垒𠋫以进退。”
左、右街使掌分察六街徼巡。凡城门坊角有武𠋫铺，
卫士彉骑分守。大城门百人，大铺三十人；小城门二
十人，小铺五人。日暮，鼓八百声而门闭。乙夜，街使以
骑卒循行嚣謼，武官暗探，五更二点，鼓自内发，诸街
鼓承振，坊市门皆启，鼓三千挝，辨色而止。

左右监门卫上将军各一人，大将军各一人，将军各
二人。掌诸门禁卫及门籍。文武官九品以上，每月送
籍于引驾仗及监门卫卫，以帐报内门。凡朝参奏事，
待诏官及伞扇、仪仗出入者，阅其数；以物货器用入
宫者，有籍有傍。左监门将军判入，右监门将军判出，
月一易其籍。行幸，则率属于卫门监守。

长史掌判诸曹及禁门，巡视出入，而司其籍傍。馀同
左、右卫。兵曹参军事兼掌仓曹；胄曹，兼掌骑曹。
左、右翊中郎将府中郎将掌莅宫殿城门，皆左入右
出。中郎将各四人，长史各一人，录事参军事各一人，
兵曹参军事各一人，胄曹参军事各一人。

〈注〉有录事一人，史二人，亭长二人，掌固二人。兵曹，府三人，史五人；胄曹，府三人，史四人。监门校尉三百二十人，直长六百八十人，“长入长上二十人，直长长上二十人。”监门校尉掌叙出入。唐改监门府郎将为将军。

左右千牛卫上将军各一人，大将军各一人，将军各
二人。掌侍卫及供御兵仗。以千牛备身左右执弓箭
宿卫，以主仗守戎器。朝日，领备身左右升殿列侍。亲
射，则率属以从。胄曹参军事，掌甲仗。凡御仗之物二
百一十有九，羽仪之物三百，自千牛以下分掌之。上
日执御弓箭者，亦自备以入宿主仗。每月上则配以
职行，从则兼骑曹。中郎将各二人，长史各一人，录事
参军事各一人，兵曹参军事各一人，胄曹参军事各
一人。

〈注〉唐改备身郎将曰“将军”，备身将曰“中郎将”，千牛左右备身左右曰“千牛备身。”初，置备身主仗，有录事一人，史二人，亭长二人，掌固四人。兵曹，府一人，史二人。胄曹，府一人，史一人。千牛备身十二人，备身左右十二人，备身二百人，主仗一百五十人。千牛备身掌执御刀，服花钿绣衣绿，执象笏，宿卫侍从；备身左右掌执御弓矢，宿卫侍从。《备身》掌宿卫侍从。《主仗》、掌守供御兵仗。

左右翊中郎将府。中郎将掌供奉侍卫。凡千牛及备
身左右，以御刀仗升殿供奉者，皆上将军领之。中郎
将佐其职，有《口敕》，通事舍人承传，声不下闻者，中郎
将宣告诸卫折冲都尉府，每府折冲都尉一人，上府
正四品上，中府从四品下，下府正五品下；左右果毅
都尉各一人，上府从五品下，中府正六品上，下府正
“六品下。别将各一人，上府正七品下，中府从七品上，
下府从七品下。长史各一人，上府正七品下，中府从
七品上，下府从七品下。兵曹参军事各一人，上府正
八品下，中府正九品下，下府从九品上。校尉五人，从
七品下。”旅帅十人，从八品上。队正二十人，正九品下。
副队正二十人，从九品下。折冲都尉掌领属备宿卫。
师役则总戎具资粮点习。以三百人为团，一校尉领
之。捉铺持更者，晨夜有行人必问，不应则弹弓而向
之，复不应则旁射，又不应则射之。昼以排门人远望，
暮夜以持更人远听。有众而嚣，则告主帅。

“左右果毅都尉。”“掌贰都尉。”

〈注〉每府有录事一人，府一人，史二人；兵曹，府二人，史二人，每队正领兵五十人。武德元年，改鹰扬郎将曰军头，正四品下；鹰击郎将曰府副，正五品上；司马曰长史，正八品下；校尉，正六品下；旅帅，正七品下。废《越骑》、步兵二校尉及《察非掾》，又改军头曰“骠骑将军”，府副曰“车骑将军”，皆为府。诸率府置骠骑将军五人，车骑将军十人。二年，以车骑将军府隶骠骑府，置十二军，分关内诸府皆隶焉。每军将军一人，副一人，至六年废。七年，改骠骑将军府为统军府，车骑将军为别将。八年，复置十二军。贞观十年，改统军府曰“折冲都尉”，别将曰“果毅都尉。”军坊置坊主一人，检校户口，劝课农桑，以本坊五品勋官为之。三辅及近畿州都督府皆置府，凡六百三十三。永徽中，废长史，置司马一人，总司兵、司骑二局。武后垂拱中，以千二百人为上府，千人为中府，八百人为下府，赤县为赤府，畿县为畿府。圣历元年，废司马，置长史、兵曹参军事。又有别将一人，从六品下，居果毅都尉之次。其后，分左右，各一人，寻废。久之，复置一人，降其品。开元初，卫士为武士，诸卫折冲、果毅、别将，择有行者为展仗押官，右羽林军十五人，左羽林军二十五人，衣服同色。诸卫

有弩手，左右骁卫各八十五人，馀卫各八十三人。

左右羽林军大将军各一人，正三品；将军各三人，从
三品。掌统北衙禁兵，督摄左右厢飞骑仪仗。大朝会
则周卫阶陛，巡幸则夹驰道，为内仗。凡飞骑番上者，
配其职。有敕上南衙者，大将军承《墨敕》白移于金吾，
引驾仗官与监门奏覆，降《墨敕》，然后乃得入。长史各
一人，从六品上；录事参军事各一人，正八品上；仓曹
参军事各一人，兼总骑曹事；兵曹参军事各一人，胄
曹参军事各一人，自仓曹参军以下，皆正八品下；司
阶各二人，正六品上；中𠋫各三人，正七品下；司戈各
五人，正八品上；执戟各五人，正九品下；长上各十人。
左右翊卫中郎将府中郎将一人，正四品下；左、右中
郎一人，左、右郎将一人，皆正五品上；兵曹参军事一
人，正九品上；校尉五人，旅帅十人，队正二十人，副队
正二十人。

〈注〉有录事一人，史二人，亭长二人，掌固四人。仓曹、兵曹，各府二人，史四人；胄曹府史各二人。左右翊中郎将府：录事一人，府一人，史二人。仓曹、兵曹，各府二人，史四人；胄曹府史各二人。

左右龙武军大将军各一人，正二品；统军各一人，正
三品；将军三人，从三品。掌同羽林。长史、录事参军事、
仓曹参军事、兵曹参军事、胄曹参军事各一人，司阶
各二人，中𠋫各三人，司戈、执戟各五人，长上各十人。

〈注〉景云元年，置龙武将军。兴元元年，六军各置统军。贞元三年，龙武军增将军一员。有录事一人，史二人，亭长二人，掌固四人。仓曹，府二人，史四人；兵曹，府二人，史四人；胄曹，府、史各二人。

左右神武军大将军各一人，正二品；统军各一人，正
三品；将军三人，从三品。总衙前射生兵。长史、录事参
军事，仓曹参军事、兵曹参军事、胄曹参军事各一人，
司阶各二人，中𠋫各三人，司戈、执戟各五人，长上各
十人。

〈注〉有录事一人，史二人，仓曹、兵曹、胄曹、府、史皆如神武军。开元二十六年，分羽林置左右神武军，寻废。至德二年复置。

左右神策军大将军各一人，正二品；统军各二人，正
三品；将军各四人，从三品。掌卫兵及内外八镇兵。护
军中尉各一人，中护军各一人，判官各三人，都句判
官二人，句覆官各一人，表奏官各一人，支计官各一
人，孔目官各二人，驱使官各二人。自长史以下，员数
如《龙武军》。

〈注〉左右龙武、左右神武、左右神策，号“六军。”贞元二年，神策军置大将军、将军；十四年置统军，品秩同六军。始，殿前左右神威军有大将军二人，正二品；统军二人，从三品；将军二人，从五品。元和初，为一军，号天威军。八年废，以军隶神策。有马军、步军将军及指挥使等，以马军大将军知军事。天复三年，废神策军，四年复置神策军。

天下兵马元帅、副元帅、都统、副都统、行军长史、行军
司马、行军左司马、行军右司马，判官掌书记。行军参
谋，前军兵马使、中军兵马使、后军兵马使、中军都虞
𠋫，各一人。元帅、都统、招讨使，掌征伐，兵罢则省。都统
总诸道兵马，不赐旌节。

〈注〉高祖起兵，置左右领军大都督，各总三军。及定京师，置左右元帅，太原道行军元帅，西讨元帅，皆亲王领之。天宝末，置天下兵马元帅都统，朔方、河东、河北、平卢节度使，招讨，都统之名始于此。大历八年，罢天下兵马元帅。建中四年，以李希烈反，置诸军行营兵马都元帅。兴元元年，置副都统。会昌中，置灵夏六道元帅。黄巢之难，置诸道行营都都统。天福二年，置诸道兵马元帅。寻复改曰“天下兵马元帅。”

行军司马“掌弼戎政，居则习蒐狩，有役则申战守之
法，器械、粮糒、军籍、赐予皆专焉。”

〈注〉武德元年，改赞治曰“治中。”太宗即位，曰“司马”，下州亦置焉。显庆二年，置洛州司马。武后大足元年，东都、北都、雍、荆、扬、益州置左右司马。神龙三年省。太极元年，雍、洛四大都督府增司马一人，亦分左右。